kardosdrur/scandi-wiki huggingface dataset:
Thiago Alcântara

Thiago Alcântara do Nascimiento (født 11. april 1991), bedre kendt som Thiago, er en spansk-brasiliansk fodboldspiller, der til dagligt spiller for den engelske klub Liverpool FC og Spaniens fodboldlandshold. Thiago, der spiller som midtbanespiller med nummer 6, havde indtil år 2013 spillet for FC Barcelona og FC Barcelona B hele sin karriere. Thiago bliver ofte sammenlignet med sin tidligere holdkammerat Xavier Hernández Creus, da han har samme overblik, og ikke selv scorer mange mål. Mange fans af Barca forventede at han ville overtage Xavis plads, når han ikke kunne spille mere, men Thiago valgte noget overraskende at skifte til Bayern München. Efter at have leveret på højt plan i de chancer han fik hos FC Barcelonas førstehold, belønnede Guardiola ham med en plads i A-truppen. Thiago er søn af den tidligere brasilianske landsholdspiller Mazinho. Thiago var en af de bærende spillere der skaffede det spanske U/21-landshold EM-guld i Danmark. Thiago scorede det andet mål i finalen mod . Han fik sin debut på A-landsholdet i en venskabskamp mod Italien i august 2011. Han blev udtaget til UEFA Euro 2016, VM i 2018 og UEFA Euro 2020.

Transferen fra FC Barcelona til Bayern München skete i transfervinduet i juli 2013 efter en hel del snak om, at Manchester United allerede havde sikret sig det spansk/brasiliansk fødte stortalent. Oprindeligt havde Thiago en frikøbsklausul på omtrent 675 millioner kroner, men eftersom Barcelona ikke lod ham spille 30 minutter i mindst 60% af kampene, som klausulen var betinget af, blev Thiago solgt for en efter omstændighederne beskeden sum af 20 millioner euro.

I Tyskland vandt Thiago 16 trofæer, herunder Bundesligaen syv gange i træk og UEFA Champions League som en del af en kontinental trippel i hans sidste år i klubben. I 2020 skiftede han til Liverpool i en transfer til en værdi af £20 millioner. Med Liverpool vandt han FA Cup og EFL Cup i 2022.

Privat liv 
Thiago er søn af den tidligere brasilianske fodboldspiller og vinder af VM i 1994, Mazinho. Hans mor, Valéria Alcântara, var en tidligere brasiliansk volleyballspiller. Hans yngre bror, Rafinha, spiller for Al-Arabi SC og det brasilianske landshold. 

Den 27. juni 2015 giftede han sig med sin kæreste, Júlia Vigas, i en ceremoni i Sant Climent de Peralta, Catalonien, Spanien.

Han har dobbelt statsborgerskab: brasiliansk statsborgerskab sammen med spansk statsborgerskab.

Thiago er flersproget; han taler flydende fem sprog: spansk, portugisisk, catalansk, tysk og engelsk.

Eksterne henvisninger 

 

Fodboldspillere fra Spanien
Fodboldspillere fra FC Barcelona
Fodboldspillere fra FC Bayern München
Fodboldspillere fra Brasilien
Fodboldspillere fra FC Barcelona B
Deltagere ved det europæiske mesterskab i fodbold 2016
Deltagere ved verdensmesterskabet i fodbold 2018
Blue Note Records

Blue Note Records er et legendarisk pladeselskab for jazz, som blev grundlagt i New York i 1939 af de tyske indvandrere Alfred Lion og Frank Wolff. Navnet er afledt af de karakteristiske "blue notes" i jazz og blues. Blue Note Records ejes i dag af Universal Music Group.

Historisk set har Blue Note hovedsageligt været forbundet med "hard bop" jazzen (en blanding af bebop med andre former for musik, herunder soul, blues, rhythm and blues og gospel). Horace Silver, Jimmy Smith, Freddie Hubbard, Lee Morgan, Art Blakey, Lou Donaldson, Donald Byrd og Grant Green var blandt de førende kunstnere på pladeselskabet, men næsten alle de vigtige musikere i efterkrigstidens jazz indspillede for Blue Note ved lejlighed, men oftest kun én gang.

Eksterne henvisninger 
 bluenote.com, Officielt website

Jazz
Pladeselskaber fra USA
Etableret i 1939
Universal Music Group
Odins Bro

Odins Bro er en bro over Odense Kanal nord om Odense. Broen er en del af en 900 meter samlet broforbindelse, som skal forlænge Rismarksvej (Ringvej 2) fra Otterupvej til Havnegade og videre til Ejbygade. Broen er en 28,14 meter bred dobbelt drejebro med en firesporet vejbane og en dobbeltrettet cykelsti langs den nordlige side af broen. Broen er Nordeuropas største svingbro med en samlet spændvidde på næsten 200 meter og er dermed et markant vartegn for indsejlingen til Odense Havn.

Broen blev indviet 15. juni 2014 og ventes at koste ca. 225 mio. kroner, hvoraf staten betaler 125 mio.

Rådmand Jan Boye tog det første spadestik den 28. maj 2010.

Broens navn 
Broens navn blev fundet via en navnekonkurrence, hvor der indløb over 120 forslag. Valget faldt således på Odins Bro, der blev foreslået af Villy Falck Hansen med den begrundelse, at navnet Odense stammer fra Odin og at Odense tidligere har haft et bygningsværk, der bar Odins navn, Odinstårnet.

Broforbindelsen 
Broforbindelsen består ud over selve Odins Bro af en række mindre broer og dæmninger. På vestsiden starter forbindelsen ved Otterupvej, hvor der anlægges en 280 meter lang dæmning over Stavis Å. Herefter fortsættes med en 280 meter lang bro henover Bispeengen frem til Odins Bro, som udføres som en dobbelt svingbro med en samlet spændvidde på næsten 200 meter, med krydsning af den 80 meter brede Odense Kanal. På østsiden er tilsvarende et mindre brotilslutningsfag og en kort dæmning, der kobler vejen til et nyetableret nedgravet vejforløb mod Ejbygade.

Broforbindelsen på den vestlige side løber henover et lavt miljøbeskyttet engområde, der er derfor foretaget en del tiltag for at sikre dyrelivet i området. Bl.a. er der i den vestlige dæmning etableret en tunnel ved Stavis Å for at sikre faunapassage. På østsiden er vejforbindelsen udgravet under terræn for at mindske støjpåvirkning for de omkringliggende boligområder.

Gennemsejlingshøjde: I lukket tilstand har broen en fri gennemsejlingshøjde på 6,0 m ved daglig vande i hele kanalens bredde.

Referencer

Eksterne henvisninger 

 Om kanalforbindelsen på Odense Kommunes hjemmside 

Vejbroer i Danmark
Bygninger, konstruktioner og anlæg i Odense
Svingbroer
Transport i Odense
Etableret i 2014
William von Würden

Martin William von Würden (29. september 1889 i København – ?) var en dansk mekaniker, fodboldspiller og træner.

I sin klubkarriere spillede William Würden i Frem med hvem han vandt det danske mesterskab 1923 efter en 2-1 sejr mod AGF. Han var AGFs cheftræner 1936-1937.

Han blev senere træner i Holstebro, Haderslev og Vejen inden han den 15. juli 1944 overtog Chang i Aalborg indtil 15. juli 1945.

Kilder 
 2. Aalborg Stiftstidende

Fodboldspillere fra Danmark
Fodboldspillere fra Boldklubben Frem
Fodboldtrænere fra Danmark
Fodboldtrænere for AGF
Personer fra København
Mekanikere fra Danmark
Den himmelblå

"Den himmelblå" er en dansk julesang af Shu-bi-dua, der blev udgivet første gang på Shu-bi-dua 7 i 1980. Både teksten og musikken er skrevet af Michael Bundesen, Jens Tage Nielsen, Bosse Hall Christensen, Michael Hardinger og Claus Asmussen.

Med strofer som "Jesus bli'r født på 2. sal i Magasin du Nord / han griner, når du trykker på en fodpedal / si'r goddag til sin mor", er sangen udtryk for satire over den stærkt kommercialiserede jul. Den indeholder samtidig en reference til den forbrugsfest, der prægede Danmark i 1980'erne.

Sangen var den 7. mest spillede julesang i perioden 2008-2012.

Sangen har været på singlehitlisten i både 2016, 2017 og 2018 med højeste placering som nummer 26 i januar 2018.

Spor 
 "Den Himmel Blå" - 3:15
 "Rosita" - 2:45

Referencer

Eksterne henvisninger 
 Teksten til "Den himmelblå"  på Shu-bi-duas hjemmeside
 "Den himmelblå"  på discogs

Sange fra 1980
Shu-bi-dua-sange
Julesange
Holger Grønvold

Holger Carl Grønvold (26. april 1850 i Store Heddinge — 17. maj 1923 i København) var en dansk maler og tegnelærer. 

Grønvold blev student 1869 fra Borgerdydskolen på Christianshavn og forberedtes til Kunstakademiet af Vilhelm Kyhn og C.V. Nielsen. Han gennemgik dets skoler januar 1870—april 1877 uden at søge afgang. Sygdom gjorde ham uarbejdsdygtig. Dette og en anstrengt økonomi gjorde det nødvendigt for ham efter akademiperioden at undervise i tegning. Grønvold blev med sin tekniske dygtighed, pædagogiske begavelse og venlige optræden en fremragende lærer for en lang række unge kunstnere som Peter Hansen, Johannes Larsen, Fritz Syberg, Vilhelm Hammershøi med flere. 

Grønvold blev Ridder af Dannebrog 1918. Der findes et malet selvportræt fra 1895 og et tegnet fra 1913, begge i familieeje.

Han er begravet på Solbjerg Parkkirkegård.

Eksterne henvisninger 
 

 

Malere fra Danmark
Personer fra Store Heddinge
Danskere i 1800-tallet
Danskere i 1900-tallet
Riddere af Dannebrog
Studenter fra Københavns Åbne Gymnasium
Kommercialisering

Kommercialisering (af fransk: commercialiser) betegner det at gøre noget, typisk et produkt, kommercielt, dvs. sende det på markedet. Begrebet anvendes også om det at udbrede markedstankegangen og den kapitalistiske logik til brancher, der normalt ikke er kommercielle, f.eks. sundhedsvæsen, forskning og uddannelse.

Kommercialiseringen er den sidste etape i udviklingen af nye produkter, opfindelser m.v., men forveksles ofte med selve forretningsudviklingen, der går forud for kommercialiseringen. 

Ordet kommercialsering anvendes også i negativ betydning, hvis man mener at markedsgørelsen i det pågældende tilfælde er uønsket. Det er således beslægtet med ordet tivolisering. 

Markedsføring
Frédéric Kanouté

Frédéric Oumar Kanouté (født 2. september 1977) er en tidligere fodboldspiller fra Mali. Kanouté, der spillede som Angriber, har i sin karriere spillet for bl.a. Olympique Lyon og Tottenham Hotspurs og før skiftet til Beijing Guoan, for spanske Sevilla. 

Frédéric Kanouté har en Fransk mor og en malaysisk far, han blev født i den franske by Sainte-Foy-lès-Lyon hvor han kom til at spille for byens fodbold hold Lyon.

Frédéric har udover at have spillet for Mali´s landhold også ræseprenteret det franske U/21 landhold.

Eksterne henvisninger 

 

Fodboldspillere fra Mali
Fodboldspillere fra Olympique Lyon
Fodboldspillere fra Tottenham Hotspur F.C.
Fodboldspillere fra Sevilla FC
Los Valentinos

Los Valentinos var en dansk gruppe, som gjorde sig bemærket med instrumentalnumre i perioden 1974-2000. I bandets storhedstid fra midten af 1970'erne til starten af 1980'erne indspillede gruppen 10 albums.

Historie 

Gruppen blev stiftet i 1974 af Shu-Bi-Dua-guitaristen Claus Asmussen, samt producer Per Stan som et fritidsprojekt. Udover Asmussen og Stan, talte den oprindelige medlemsskare ligeledes Tommy Seebach og Niels Tuxen.

Medlemmer gennem tiden 

 Claus Asmussen (guitar og bas) 1974-1981
 Tommy Seebach (Keyboard) 1974-1975
 Niels Tuxen (guitar og bas) 1974-1982
 Per Stan (trommer, percussion og produktion) 1974-2000
 John Uldall (keyboard) 1975
 Flemming Guldsborg (Keyboard) 1975-1977
 Kim Daugaard (bas) 1977-1978
 Robert Cornford (keyboard) 1977
 Ole Trier (keyboards) 1978-1983
 Jan Eliasson (bas) 1979-1981
 Lars Reinau (guitar & vokal) 1982-2000
 Henning Tingleff (bas & vokal) 1982-2000
 Michael Jørgsholm (vokal) 1983-1985
 Jan Høgh (vokal) 1983-1984
 Steen Christensen (keyboard) 1983-1985
 Mac Skou (guitar og vokal) 1991-2000

Diskografi 
 In Action! (1974)
 Sounds Like Movin''' (1975)
 No Vocals! 3 versions (1976)
 High Voltage (1977)
 Stayin' Alive (1978)
 Disco Dance Party (1979)
 Rock'n'Roll Business (1980)
 Plays The Million $ellers (1981)
 Danne-Broget'' (1982)

Eksterne henvisninger 

Musikgrupper fra Danmark
Musikgrupper fra 1974
Musikgrupper opløst i 2000
Deltagere ved Dansk Melodi Grand Prix 1983
Falköpings kommun

Falköping kommune ligger i det svenske län Västra Götalands län i landskapet Västergötland. Kommunens administrationscenter ligger i byen Falköping.

I kommunen ligger bebyggelsen Åsle, der var skueplads for Slaget ved Åsle der blev udkæmpet mellem Albrecht af Mecklenburgs og Margrethe Valdemarsdatters tropper den 24. februar 1389.

Kommunen er blandt andet hjemsted for  kontormøbelproducenten; Kinnarps. Hornborgasjön der er en sø  med udbredt fugleliv, især kendt for traner; Den har siden 1999 været naturreservat. Falköping er venskabskommune med Lier i Norge, Kumo i Finland og Hobro i Danmark.

Byer
I Falköping Kommune ligger ud over hovedbyen 9 landsbyer:
(Indb. pr. 31. december 2005).

Eksterne henvisninger

 Falköpings kommunes hjemmeside 

Kommuner i Västra Götalands län
Falköping

Falköping er et byområde i Falköping kommun i Västra Götalands län i Sverige. I 2010 var indbyggertallet 16.350.

Stednavnet 
Navnet Falköping betyder köpingen på falan, hvor fala er et gammelt ord for udmark, der bedst egner sig til græsning. Stedet er første gang omtalt i den islandske saga Rimbegla fra 1100-talet, hvor det forlyder, at Falköping afholdt fredagsting en gang i året. Tinget blev normalt afholdt på andre dage end fredagen, men dette kan være en overlevering i forbindelse med, at gudinden Frigg blev særlig dyrket på egnen. Stednavnet Friggeråker nord for byens centrum tyder på, at der har været et gammelt hedensk helligsted viet til Frigg.

Forhistorisk tid 
Megalitgrave er de ældste bygværker i Sverige. På Falbygden findes en af Nordeuropas største ansamlinger af megalitgrave fra yngre stenalder.

Kilder

Eksterne henvisninger
Åsle

Åsle er en lille bebyggelse i Falköpings kommun i Västra Götalands län i Sverige med 66 indbyggere (2005).  Åsle kirkes historie går tilbage til 1100-tallet.   Et af Sveriges bedst bevarede bondemiljøer Åsle tå ligger i bebyggelsen.

Her stod Slaget ved Åsle (også kendt som Slaget på Falan) som blev udkæmpet mellem Albrecht af Mecklenburgs og Margrethe Valdemarsdatters tropper den 24. februar 1389.

Eksterne henvisninger

Åsle tå webbsida

Byer i Falköpings kommun
One-Sided Love Affair

"One-Sided Love Affair" er en komposition fra 1956 af Bill Campbell.

Sangen er indsunget af Elvis Presley i RCA-studierne i New York den 30. januar 1956. Den blev udsendt som B-side på den 14. singleplade, som RCA udsendte med Elvis. Pladen havde nr. 47-6641 og havde som A-side "Money Honey" (en komposition af Jesse Stone).

Udover Elvis Presley medvirkede bl.a. Scotty Moore, Bill Black, Chet Atkins, Floyd Cramer og D.J. Fontana på indspilningen.

Den 13. marts samme år udsendtes Elvis' første LP, der slet og ret hed Elvis Presley og rummede i alt 12 numre, indspillet både hos Sun Records og hos RCA. Begge de to ovennævnte sange var inkluderet på LP'en.

Referencer 

Elvis Presley-sange
Popsange
Sange fra 1956
Elvis Presley Enterprises

Elvis Presley Enterprises, Inc. er et firma i Memphis, USA.

Selskabet blev grundlagt på adressen Union Avenue nr. 160 i Memphis i 1955 af Elvis Presley og Bob Neal, der var Presleys manager før Tom Parker fik jobbet. Da Parker kom til blev Bob Neal købt ud af virksomheden af Tom Parker og Elvis Presley.

Elvis Presley Enterprises blev oprettet med det formål at sælge Elvis-relateret merchandice, så som T-shirts, postkort, tasker, håndklæder etc., altsammen med Elvis' navn eller foto på.

Firmaet har eksisteret lige siden og er i dag en kæmpeforretning, der bl.a. driver Elvis-museet i Graceland og stadig tjener på alt, hvad der sælges af Elvis-souveniers. Ejerskabet i dag ligger hos 'Elvis Presley Trust', som indtil 2005 var fuldt ud ejet af Lisa Marie Presley, og som stadig har Lisa Marie og hendes mor, Priscilla Presley, som ledende bestyrelsesmedlemmer.

Lisa Marie Presley ejer stadig 100% af Graceland og de over 50.000 m² grund, der hører til, foruden samtlige hendes fars personlige ejendele og effekter, så som kostumer, hele garderoben, priser og guldplader, møbler, biler m.m.m. Det er dermed Lisa Marie, der stiller "det hele" til rådighed for Elvis Presley Enterprises, der driver forretningen.

Elvis Presley Enterprises har normalt ikke tilgængelige regnskaber, men det er kendt, at firmaet i 1994 havde en omsætning på over 100 millioner dollars.

Links 
 Businessweek's omtale af firmaet 
 Firmaet omtalt på elvis.com

Referencer 

Enterprises
Hércules CF

Hércules Club de Fútbol er spansk fodboldklub, der ligger i Alicante. Klubben, som blev stiftet i 1922, og spiller i den spanske 3. division række, Segunda División B (2014). Hércules CF har hjemmebane på Estadio José Rico Pérez, hvor der er plads til 30,000 tilskuere.

Klubben overraskede, efter deres oprykning til La Liga i sæson 2010/2011, da de bl.a. vandt 0-2 over FC Barcelona på Camp Nou.

Kendte spillere der spiller i klubben
  David Trezeguet
  Royston Drenthe (Lån fra Real Madrid)
  Nelson Valdez

Eksterne henvisninger 

www.soccerway.com | Hércules Club de Fútbol

Fodboldklubber i Spanien
Etableret i 1922
Valencia
Freden i Vordingborg (1435)

Den anden Fred i Vordingborg blev indgået den 15.-17. juli 1435 på Vordingborg slot mellem den danske konge Erik af Pommern, og Adolf 8. af Holsten. Her sikrede Adolf sig Hertugdømmet Slesvig, mens de vendiske og saksiske hansebyer under Lübecks ledelse fik afsluttet de krigeriske sammenstød med Danmark, der havde stået på siden 1425. Ved freden fik hansestæderne bekræftet deres privilegier, specielt for handlen på Bergen i Norge. Hamburgs borgmester, Hein Hoyer, forhandlede på byernes vegne.

Fredsslutningen førte i sidste ende (1438) til, at kong Erik blev afsat fra alle de tre riger i Kalmarunionen.

Se også 
 Freden i Vordingborg (1365)

Litteratur 
 Philippe Dollinger: Die Hanse. 5. udv. udg., 1998, 
 Antjekathrin Graßmann (udg.): Lübeckische Geschichte, 1988, 

Danmark i middelalderen
Danske fredsaftaler
Hanse
Mjörn (sø)

Mjörn er en sø beliggende i kommunerne Alingsås og Lerums kommuner i Västergötland i Sverige, 

Mjörn er 55 km² stor og er op til 48 meter dyb. Den er 16 km lang 7 km på det bredeste. Dette gør den til den næst største sø inde i Västergötland (efter Unden). Søen ligger 58 m over havet. I Mjörn findes omkring 60 øer som er navngivne. Ved øens østre strand ligger Alingsås og Västra Bodarna og ved den vestre Sjövik og Björboholm. Søen er ikke fuldt reguleret, så vandstanden kan variere ganske kraftigt. 

Den får vand fra blandt andet Anten og Ålandasjön i nord og Säveån gennem Alingsås. Den fortsætter i Säveån ved Solveden og kraftværket i Norsesund. Den fortsætter siden i søen Sävelången, og Säveån fortsætter gennem Lerums og Partille kommuner og ud i Göta älv i det nordlige Göteborg. 

Rundt om Mjörn findes flere værdifulde biologiske, geologiske og kulturhistoriske områder, og der er flere fuglebeskyttelsesområder.

Eksterne henvisninger 

 Mjörns Sjökortsförening 
 Alingsås Sportfiskeförening 
 Alingsås Ångbåtsförening 

Søer i Västergötland
Søer i Sverige
Lars Hjøllund

Lars Hjøllund Madsen (født 20. september 1977) er en dansk skuespiller.

Han er uddannet fra Skuespillerskolen ved Odense Teater i 2007 og har bl.a. medvirket i Jul i Gammelby og Terrorisme på Odense Teater. Han har også medvirket i Dyveke på Det Danske Teater (2008), Alt om min mor på Folketeatret (2009) og Mamma Mia! (2010).

I 2007 medvirkede han desuden i TV3-programmet Gudskelov du kom.

Filmografi
 2900 Happiness (2007)
 Lærkevej (2010)

Eksterne henvisninger 
 

Skuespillere fra Danmark
Albert af Orlamünde

Albert af Orlamünde eller Albrecht II, greve af Weimar-Orlamünde (født ca. 1182, død i 1245) var en dansk statholder og lensmand. 

Albert af Orlamünde var søn af Sigfred af Orlamünde og den danske prinsesse Sophia, datter af Valdemar den Store og søster til kong Valdemar Sejr og nedstammede fra slægten Askanierne, der havde området omkring byen Orlamünde i Thüringen som stamlen. Han giftede sig i 1211 med Hedvig af Thüringen (ca. 1185-1247), en datter af landgreve Herman 1. af Thüringen

Albert fik i 1204 Holsten (Nordalbingien) som len af Valdemar Sejr, og han deltog på dennes side i kampene med de tyske fyrster. I 1217-1218 var han med på et korstog til Livland. Da Valdemar og hans søn blev taget til fange af grev Henrik af Schwerin under en jagt på Lyø i 1223, blev Albert kongens statholder, og i den egenskab forsøgte han at forsvare Danmarks nordtyske besiddelser mod en alliance af tyske fyrster og var samtidig leder af forhandlingerne om kongens frigivelse. Da grev Adolf 4. trængte ind i sit fædrene arveland, Holsten, mødte Adolf ham ved Mölln i januar 1225 men blev da selv taget til fange. Han fik først sin frihed efter Slaget ved Bornhøved og for at genvinde sin frihed, måtte han i 1227 afstå lenet Lauenburg. Til gengæld forlenede Valdemar Sejr ham i 1229 med Als. Albert vendte hjem til sin hjemstavn, Orlamünde, i 1227. Han døde barnløs i 1245, og det blev derfor hans broder, Herman 2., der arvede hans tyske besiddelser. Als faldt derimod tilbage til den danske krone.

Noter

Eksterne henvisninger 
 
 Erslev, Kr., Professor: Albert, Greve af Orlamünde i Salmonsens Konversationsleksikon, 2. udgave, bind I (1915), s. 422

Lensmænd fra Danmark
Huset Askanien
Danskere i 1200-tallet
Rigsstyrere og rigsforstandere fra Danmark
Hans Beck

Hans Beck er navnet på flere personer:

 Hans Beck (gendøber) – schweizisk gendøber
 Hans Beck (officer) (1752-1823) – dansk officer
 Hans Beck (balletmester) (1861-1952) – dansk balletmester (Hans Johannes Christian Beck)
 Hans Beck (grosserer) (1863-1937) – dansk grosserer
 Hans Beck (arkæolog) (1909-1987) – tysk arkæolog og museumsdirektør
 Hans Beck (skiløber) (1911-1996) – norsk skiløber
 Hans Beck (opfinder) (1929-2009) – tysk opfinder
 Hans Beck (historiker) (født 1969) – tysk historiker

Sammensatte navne:
 Hans Beck (fagforeningsmand) (1894-1937) – tysk-sovjetisk fagforeningsmand
 Hans Falkenstjerne Beck (1899-1986) – dansk direktør
 Hans-Georg Beck (1910-1999) – tysk byzantinist
 Hans Dieter Beck (født 1932) – tysk forlægger
 Hans-Christian Beck (født 1944) – tysk generalmajor
 Hans-Peter Beck-Bornholdt (født 1950) – tysk biofysiker
John Dickson Carr

John Dickson Carr (også kendt under pseudonymerne Carter Dickson, Carr Dickson og Roger Fairbairn) (30. november 1906 i Uniontown, Pennsylvania – 27. februar 1977 i Greenville, South Carolina) var en amerikansk-britisk forfatter, der regnes som en af de store forfattere i kriminallitteraturens guldalder i 1930'erne og 1940'erne med komplekse mysterier og historier. At mysteriet står i centrum og driver handlingen var kendetegnende for genren. Gennem sit forfatterskab nåede Carr at udgive næsten 100 bøger. 37 af disse er oversat til dansk.

Flere af figurerne i Carrs bøger er baseret på virkelige personer. Således har Winston Churchill været inspiration til Sir Henry Merrivale, mens Dr. Gideon Fell er tegnet efter forfatteren G.K. Chesterton.

Carrs detektivhistorier handler ofte om forbrydelser begået i "lukkede rum". Udover krimier har han også skrevet historiske romaner samt en biografi om Arthur Conan Doyle.

I sine sidste leveår var Carr kritiker i Ellery Queens Mystery Magazine.

Eksterne henvisninger 
 

Personer fra Pennsylvania
Krimiforfattere fra USA
Statens Filmcentral

Statens Filmcentral (SFC) var en statslig institution under Kulturministeriet, der havde til hensigt at skabe modspil til den kommercielle filmproduktion i Danmark.

Filmcentralen blev grundlagt i 1938 og blev finansieret gennem afgifter, der blev pålagt biografernes visning af spillefilm. I begyndelsen fungerede filmcentralen som distributør af kort- og dokumentarfilm, men fra 1958 begyndte SFC også at producere disse typer film.

Statens Filmcentral blev nedlagt i 1997, og opgaverne overført til Det Danske Filminstitut.

Etableret i 1938
Ophørt i 1997
Organisationer i filmbranchen i Danmark
Danske myndigheder